ΘΕΣΜΟΙ ΚΟΙΝΩΝΙΚΗΣ ΕΥΘΥΝΗΣ ΚΑΙ ΚΟΙΝΩΝΙΚΗ ΑΛΛΗΛΕΓΓΥΗ

*2η Διάλεξη (21.03.2016)*

***«Το φαινόμενο της φτώχειας στην Ελλάδα: μια διαχρονική προσέγγιση»***

***Εισηγητής:*** *Καθ. Ανδρέας Λύτρας*

***Επιμέλεια:*** *Στέλλα Κοπραντζελίδου, Δημήτρης Μπαρλαούρας*

Προσεγγίζοντας τη **φτώχεια** διαχρονικά, ως σύνθετο φαινόμενο, χαρακτηρίζεται ως έννοια άβολη, δεδομένου ότι παρουσιάζει μία διαδρομή μεταβολών.

Στην Ευρώπη, το Συμβούλιο Υπουργών της ΕΟΚ (1984), προσδιορίζοντας ποιοι θεωρούνται φτωχοί, διαμορφώνει πολιτικές κατά της φτώχειας (Poverty I,II, III). Από το 1989 και μετά, η φτώχεια εξετάζεται ως υποενότητα πλέον της έννοιας του **«κοινωνικού αποκλεισμού**».

Παρατηρήσεις σχετικά με την απόλυτη και σχετική φτώχεια (ΟΗΕ, Παγκόσμια Τράπεζα)

* Όριο απόλυτης φτώχειας: 1$ την ημέρα (μέχρι 2007), 1,25 $ την ημέρα (μετά το 2008) σε ισοδύναμα αγοραστικής δύναμης και αποτιμημένα σε δολάρια σε σταθερές τιμές του 2005.
* Η σχετική φτώχεια προσδιορίζεται σε κάθε διαφορετική χώρα, με όριο συνήθως στο 50% του μέσου κατά κεφαλήν ΑΕΠ. Υπαρκτοί και υπολογισμοί με όριο το 60% ή το 40%, είτε του μέσου είτε του διάμεσου κατά κεφαλήν ΑΕΠ, μετρήσεις που δεν ταυτίζονται, δημιουργώντας μεγάλη ασάφεια στις διεθνείς συγκρίσεις.

Μερικές ενδείξεις για τη φτώχεια (τρομοκρατία των αριθμών)

* 20% του πληθυσμού στον πλανήτη λαμβάνει το 75% του ετήσιου εισοδήματος (αρχές 21ου αιώνα).
* 40% του παγκόσμιου πληθυσμού επιβιώνει με λιγότερα από 2 $ την ημέρα και νέμεται το 5% του παγκόσμιου εισοδήματος.
* 1 δισ. άνθρωποι ζουν με λιγότερο από 1 $ την ημέρα, ενώ 2,6 δισ. άνθρωποι διαβιούν με λιγότερα από 2 $ την ημέρα.
* Aπό τα 2,2 δισ. του παγκόσμιου παιδικού πληθυσμού, σε κατάσταση απόλυτης φτώχειας διαβιούσαν 1 δισ. παιδιά (2003, στοιχεία Unicef) και την ίδια περίοδο, 28% των παιδιών στις υπανάπτυκτες χώρες ήταν υποσιτισμένα και καχεκτικά. 10 εκατομμύρια παιδιά < των 5 ετών, πεθαίνουν κάθε έτος, λόγω του υποσιτισμού και της φτώχειας.

Συσχετίζοντας την φτώχεια με τον πλούτο

* 1% του διεθνούς πληθυσμού κατέχει το 40% του παγκόσμιου πλούτου (2000, στοιχεία ΟΗΕ).
* 3 άνθρωποι, μη ανήκοντες στον κατάλογο των 100 πιο πλούσιων ανθρώπων στον κόσμο, κατέχουν περισσότερο πλούτο από το σύνολο 48 εθνών-κρατών παγκοσμίως.
* Ορισμένες εταιρείες όπως η General Motors έχει ετήσιο τζίρο κατά μέσο όρο ίσο με το ΑΕΠ των 4 ή 5 πολύ πλούσιων χωρών της Ευρώπης (Ισπανίας Γαλλίας Ιταλίας, Ελβετίας, Βελγίου, ενδεχομένως πλέον και Λουξεμβούργου),
* 3 εταιρείες που παράγουν όπλα, αεροπλάνα (General Dynamics McDonnel Douglas, Lockheed), έχουν περισσότερο τζίρο από το ΑΕΠ όλης της Ευρώπης, συμπεριλαμβανομένης και Ρωσίας (εκτός Σιβηρίας).
* Το άθροισμα του πλούτου των εκατομμυριούχων με προσωπική περιουσία >10 εκατ. $ ανέρχεται στα 41 τρισ. $ το 2008 (ετήσιος πλούτος περίπου 73 τρισ. $).
* Στοιχεία 2016 (Oxford International, αναφορά στο 2015): Μόλις 62 άτομα είχαν πλούτο όσο 3,6 δισ. εκατ. άνθρωποι, στοιχείο που υπολείπεται πολύ του αριθμού των 388 πάμπλουτων ανθρώπων που είχε καταγραφεί το 2010. Το 46 % της συνολικής αύξησης της παγκόσμιας εισοδηματικής διεύρυνσης της περιόδου 1988-2011, πήγε στο υψηλότερο 10% των εισοδημάτων. Το χάσμα των εισοδημάτων διευρύνεται εξαιρετικά, με την απορρόφηση για τους κατόχους του κεφαλαίου να έχει αυξηθεί με ταχύτερο ρυθμό από το ρυθμό της γενικής οικονομικής ανάπτυξης.
* Σύμφωνα με την Credit Suisse, τα σημερινά δεδομένα για τον παγκόσμιο πλούτο αφορούν στο συνολικό χάσμα του πλούτου από τη βάση της πυραμίδας του πλούτου που συμπεριλαμβάνει 3,4 δισ. ενήλικες με πλούτο < 10,000 δολάρια ΗΠΑ αλλά και τους εκατομμυριούχους, οι οποίοι είναι μόλις το 0,7 του ενήλικου πληθυσμού, αλλά κατέχουν το 45,2% του παγκόσμιου πλούτου *(αντικαθιστώντας το «αλλά και» με «επειδή», θα μπορούσε να προκύψει μία εξήγηση του φαινομένου της φτώχειας).*

**Κοινωνικός αποκλεισμός**: Το 1989 το Συμβούλιο των Υπουργών Κοινωνικών Υποθέσεων της ΕΟΚ, εγκαταλείποντας την πολιτική για την καταπολέμηση της φτώχειας, εισαγάγει την πολιτική για την καταπολέμηση του Κοινωνικού Αποκλεισμού, αγνοώντας όμως το περιεχόμενο της έννοιας, που προσδιορίζεται το 1998 από την EUROSTAT. H φτώχεια σε αυτή την ανάλυση γίνεται κατανοητή ως κατάσταση στέρησης που οφείλεται σε έλλειψη πόρων, είτε λόγω απουσίας εισοδήματος, είτε λόγω αδυναμίας κάλυψης συγκεκριμένων αναγκών, είτε λόγω αδυναμίας πρόσβασης σε υπηρεσίες (πχ εκπαίδευση, υπηρεσίες υγείας). Επισημαίνεται πως η φτώχεια συμπεριλαμβάνεται στη συγκρότηση της έννοιας του κοινωνικού αποκλεισμού ως ένας τύπος του φαινομένου. Διευκρινίζεται όμως ότι ορισμένες μορφές φτώχειας δεν οδηγούν στον αποκλεισμό και έτσι δεν περιλαμβάνονται στον προσδιορισμό του (παράδειγμα απασχόληση).

Ο προσδιορισμός του κοινωνικού αποκλεισμού (φονξιοναλιστική θεωρία του λειτουργισμού) γίνεται αντιληπτός ως μία διαδικασία αποκλεισμού από τα κοινωνικά συστήματα: κοινωνικό, οικονομικό, θεσμικό, τοπικό και το σύστημα των συμβολικών αναφορών.

Αιτίες του κοινωνικού αποκλεισμού: **οικονομικοί παράγοντες** (αφορούν σε πολυεπίπεδη στέρηση και βασικά επισημαίνουν ως αιτία τη φτώχεια), **κοινωνικοί παράγοντες** (αφορούν στη χαλάρωση και τον περιορισμό των κοινωνικών δεσμών, ως αιτία του κοινωνικού αποκλεισμού), πολιτικοί παράγοντες (όπως προκαταλήψεις, ρατσισμός, ξενοφοβία), **υποκειμενικοί παράγοντες** (όπως ο αυτοαποκλεισμός των φτωχών και η απροθυμία τους να αναγνωρίζουν την κατάστασή τους), **παθολογικοί παράγοντες** (συνοδεύονται από ψυχολογικά προβλήματα), **μορφές αυτοκαταστροφικής συμπεριφοράς** (όπως η χρήση ναρκωτικών, ο αλκοολισμός και η πορνεία), **παράγοντες σχετικοί με την τοπική ή περιφερειακή κατάσταση** (δεν αφορούν μόνο σε άτομα ή ομάδες, αλλά σε ολόκληρες περιοχές, όπου διαβιούν, όπως υποβαθμισμένες αστικές περιοχές, υπανάπτυκτες αγροτικές περιοχές και βιομηχανικές ζώνες που δέχονται τη δυσμενή επίδραση της αναδιάρθρωσης και της παγκοσμιοποίησης).

**Κατά την εισήγηση παρουσιάσθηκαν:**

* Στοιχεία του ΟΟΣΑ (1996-2012) για τη φτώχεια σε επιλεγμένες πλούσιες χώρες (ποσοστά που καταγράφονται ανά χώρα ανάλογα με το επίπεδό της): ΗΠΑ, μία από τις πιο επιβαρυμένες χώρες με 46 εκατ. φτωχούς επισήμως, εκ των οποίων 1,7 εκατ. παιδιά. Και η Ελλάδα παρουσιάζει μία τάση προς τη δημιουργία φτώχειας, αλλά σε μικρότερο βαθμό και σε ποσοστό εντός των ορίων.
* Στοιχεία του ΟΟΣΑ (2008) σε επιλεγμένες χώρες ως προς τις πιο ευάλωτες κατηγορίες οικογενειών: στον αναπτυγμένο κόσμο κατά βάση οι μονογονεΐκές οικογένειες.
* Στοιχεία ILO, Ανεργία (1969-2008): Με ελάχιστες εξαιρέσεις, το μέσο επίπεδο της ανεργίας ανεβαίνει μετά το 1970 πάνω από το 6-7% και διευρύνεται σε ένα όριο ανάμεσα στο 8-12%. (Συσχετισμός με αντίστροφη σχέση πληθωρισμού και ανεργίας)
* Στοιχεία Ανεργίας 2009-2014: Τάση ανόδου σε κάποιες χώρες, μεταξύ των οποίων και η Ελλάδα. ΗΠΑ, Ιαπωνία δεν ακολουθούν αυτή την τάση.
* Κατανομή ΑΕΠ Βρετανίας (1700-1841) (χώρα που ξεκίνησε η Βιομηχανική Επανάσταση): Γεωργία: 22,1%, Βιομηχανία: 36,4 % και Υπηρεσίες: 41,5 %. Το αποτέλεσμα της Βιομηχανικής Επανάστασης δεν αποτυπώνει τη κυριαρχία της βιομηχανίας, αλλά τουλάχιστον τη συνέργεια των τομέων της βιομηχανίας και των υπηρεσιών.
* Στοιχεία απασχόλησης ΗΠΑ κατά τομέα παραγωγής (1850-2010): 1940: υπήρξε η καλύτερη βιομηχανική εποχή της στην απασχόληση. Ο αγροτικός τομέας επιτυχημένος με το 60% της ετήσιας παραγωγής να εξάγεται.
* Στοιχεία κοινωνικής πόλωσης ΗΠΑ και Ιαπωνίας (1987-2008): Μισθωτοί στις ΗΠΑ 92 - 94% και οι λοιποί Εργοδότες-Αυτοαπασχολούμενοι. Στην Ιαπωνία υπήρχε μικρότερο ποσοστό μισθωτών τη δεκαετία του ’80, προσεγγίζει ωστόσο το 90%, με ποσοστό των εργοδοτών να κυμαίνεται στο 2,52%.
* Στοιχεία τάσης κοινωνικής πόλωσης στις αναπτυγμένες χώρες Ν. Κορέας και Ελλάδας (1987-2008): Ομοιότροπη ανάπτυξη των δύο χωρών, με ευρεία ομάδα αυτοαπασχολουμένων που η φάση του εκσυγχρονισμού τείνει να τους περιορίσει, μείωση ή σταθερή τάση ως προς τους εργοδότες, αύξηση των μισθωτών.
* Στοιχεία ΟΗΕ (Δείκτης Ανθρώπινης Ανάπτυξης – HDI): Η Ελλάδα, στη μακρά διάρκεια της σύγκρισης (1980-2006) είναι στη 18η θέση παγκοσμίως ως προς την ταχύτητα ανάπτυξης της ευημερίας.
* Σύγκριση με τις Βαλκανικές Χώρες (2010): Το άθροισμα των ΑΕΠ των χωρών αυτών (Βουλγαρία, Ρουμανία, Σερβία, Κροατία, Σλοβενία, Βοσνία Ερζεγοβίνη, ΠΓΔΜ, Αλβανία, Μαυροβούνιο), με πληθυσμό 57.210,725, ανέρχεται στα 462,866 δισ. $, τη στιγμή που το ΑΕΠ της Ελλάδας, με πληθυσμό 10.787.690, ανέρχεται σε 338,250 δισ. $.
* Στοιχεία δομής παραγωγής στην Ελλάδα (1951-2001): Συνεχής μείωση της πρωτογενούς παραγωγής, σχετικά σταθερή πορεία με μία μικρή κλιμάκωση της δευτερογενούς παραγωγής, ενώ οι υπηρεσίες (τριτογενής παραγωγή) ακολουθούν μία ανιούσα πορεία επικρατώντας από την πρώτη στιγμή. Αντιπαραβολή με αντίστοιχα στοιχεία διεθνών συγκρίσεων στη δομή της παραγωγής. (ΗΠΑ, Βρετανία, Γερμανία κλπ), τα οποία δεν παρουσιάζουν διαφοροποιήσεις.
* Κατανομή της απασχόλησης σύμφωνα με τον τομέα παραγωγής, σε διεθνές και ευρωπαϊκό επίπεδο (Στοιχεία ΟΟΣΑ 2012, Eurostat 2011). Η απασχόληση παρουσιάζει τεράστια συγκέντρωση στις υπηρεσίες, ενώ στους λοιπούς τομείς είναι φθίνουσα. Η Ελλάδα, χωρίς να αποτελεί εξαίρεση, στον πρωτογενή τομέα παρουσιάζει συγκέντρωση 11,8 % (με αγροτική παραγωγή ύψους 3,3 του ΑΕΠ, που από την άποψη απασχόλησης του ανθρώπινου δυναμικού κρίνεται αντιπαραγωγική), ενώ παρουσιάζονται αναλογίες πολύ κοντινές στη βιομηχανία (18 % του πληθυσμού - 17,9 στην παραγωγή) και στις υπηρεσίες που είναι παραγωγικότερες στην παραγωγή του πλούτου σε σχέση με τους άλλους τομείς.
* Στοιχεία σχετικά με το Δημόσιο χρέος επιλεγμένων χωρών στη μέση διάρκεια (1980-2014). Οι πλούσιες χώρες έχουν μεγάλο δημόσιο χρέος. (παράδειγμα Ιαπωνίας)
* Στοιχεία εξέλιξης του πληθυσμού στην Ελλάδα (1920-2001): Σε σχέση με το 1920 ο αστικός πληθυσμός από 22,9 γίνεται 72,8 το 2001, ενώ αντίστοιχα ο αγροτικός από 61,9 μειώνεται σε 27,2.
* Περιουσιακά στοιχεία σε επιλεγμένες ευρωπαϊκές χώρες: Η επάρκεια και η ιδιοκτησία των κατοικιών είναι το μεγάλο πλεονέκτημα της Ελλάδα (ακολουθεί η Ισπανία).
* Στοιχεία 2008 (ΟΟΣΑ) για την έκταση της δημόσιας απασχόλησης στην Ελλάδα μαζί με συγκριτικά μεγέθη: Οι πλούσιες χώρες έχουν ισχυρό κράτος και μεγάλη δημόσια απασχόληση (αντιπαραβολή με την επιχειρηματολογία της Σχολής της Δημόσιας Επιλογής). Στην Ελλάδα στην πραγματικότητα έχουμε μία από τις χαμηλότερες δημόσιες διοικήσεις, με τη χορεία των δημόσιων επιχειρήσεων να παρουσιάζεται ενισχυμένη.
* Η εξέλιξη της απασχόλησης στην Ελλάδα (2009-2013): Σταθερή μείωση των εργοδοτών (μικρές αποκλίσεις Ισπανία, Ιταλία, Πορτογαλία). Ενίσχυση των αυτοαπασχολούμενων (σχετικά αμετάβλητοι Ισπανία, Ιταλία, Πορτογαλία). Μείωση μισθωτών (μείωση Ισπανία, σταθεροί Ιταλία, αύξηση Πορτογαλία). Η μη γνώση της κοινωνίας στην Ελλάδα, που θεωρήθηκε επαρκώς μισθωτοποιημένη οδήγησε σε αποτυχία του προγράμματος χρηματοδότησης.
* Ανεργία (2009-2013) (στοιχεία Eurostat): Η ανεργία διογκώθηκε εξωφρενικά στις χώρες με εφαρμογή προγραμμάτων χρηματοδότησης (Ελλάδα, Ιρλανδία, Πορτογαλία) ή και με εφαρμογή λιτότητας (Ισπανία), Η διεύρυνση της ανεργίας είναι πολύ μικρότερη σε χώρες που χρηματοδότησαν τις οικονομίες τους στα χρόνια της κρίσης με τη συστηματική έκδοση επιπλέον νομισματικής μάζας (ΗΠΑ, Ιαπωνία, Βρετανία).